ครอบครัวปตท.มายกแผงดันหุ้นพุ่ง10จุด
ครอบครัวปตท.มายกแผง ดันหุ้นพุ่ง 10 จุด ซื้อขายแถว 969 จุด
29 ก.ย. 2553

ครอบครัวปตท.มายกแผง ดันหุ้นพุ่ง 10 จุด ซื้อขายแถว 969 จุด
เงินต่างประเทศยังคงไหลเข้าลงทุนในเอเชีย ส่งผลให้ดัชนีหุ้นบวกเกือบทุกตลาด ส่วนตลาดหุ้นไทยเพิ่มขึ้นกว่า 10 จุด ซื้อขายแถว 969 จุด  นำโดยหุ้นที่เกี่ยวข้องกับมาบตาพุด โดยเฉพาะครอบครัวปตท.  (PTT) หุ้นปตท.เคมิคอล(PTTCH) บวกแรงสุด  6.50 บาทซื้อขายบริเวณ 134.50 บาท ส่วนหนึ่งเป็นเพราะราคาหุ้นยังปรับตัวขึ้นมาน้อยกว่าตลาด และหุ้นกลุ่มอื่น ๆ
แม้คาดว่าหุ้น PTT อาจยังคงถูกกดดันจากกรณีมาบตาพุด เพราะในวันที่1 ต.ค.นี้กลุ่มผู้ชุมนุม 33 ชุมชนจะนัดชุมนุมเพื่อปิดทางเข้า – ออกมาบตาพุด เพื่อกดดันรัฐบาล หลังยืนยันประกาศ 11 โครงการอันตราย น้อยกว่าที่คณะทำงาน 4 ฝ่ายเสนอไว้ที่ 18 โครงการอันตราย แม้ว่าโรงแยกก๊าซหน่วยที่ 6 ของ PTT จะไม่เข้าข่ายทั้ง 11 โครงการอันตราย หรือ 18 โครงการอันตรายก็ตาม แต่ราคาหุ้นของ PTT ยังถูกกดดันจากปัจจัยนี้ต่อเนื่อง
ส่วนกรณี  รมว. อุตสาหกรรมให้สัมภาษณ์ว่า ทนายความของกระทรวงอุตสาหกรรมอาจแนะนำให้ระงับอีก 10 โครงการเพิ่มเติมจาก 76 โครงการที่ถูกระงับในมาบตาพุดก่อนหน้านี้ โดยโรงไฟฟ้า GHECO-One อาจเป็นหนึ่งในโครงการนั้น  นักวิเคราะห์บริษัทหลักทรัพย์เคจีไอ(ประเทศไทย) ประเมินว่าประเด็นข่าวนี้เป็นข่าวลบต่อหุ้นโกลว์พลังงาน(GLOW)  และ บริษัทเหมราชพัฒนาที่ดิน(HEMRAJ) เนื่องจากเป็นผู้ร่วมทุนโนโครงการในสัดส่วน 65-35 และจะส่งผลกระทบต่อกำไรในปี 2554 ของ HEMRAJ ประมาณ 4.6% หรือ 97 ล้านบาทต่อเดือน อย่างไรก็ตามเคจีไอให้มูลค่าที่เหมาะสมของเหมราชฯไม่รวมโครงการดังกลาวประมาณ 2 บาทต่อหุ้นหากราคาหุ้นอ่อนตัวลง ก็เป็นจังหวะในการเข้าซื้อ เนื่องจากโครงการดังกล่าวน่าที่จะเปิดดำเนินการได้ภายในปี 2555
ล่าสุด ราคาหุ้นGLOW ลดลง 0.50 บาทซื้อขาย 42.75 บาทและ    HEMRAJ ซื้อขายที่ 2.10 บาทไม่เปลี่ยนแปลงจากวันก่อน